Mascate Match

Mascate Match (s. 3. kesäkuuta 2016) on suomalainen lämminverinen ravihevonen, joka voitti urallaan yli 700 000 euroa ja useita suurkilpailulähtöjä niin Suomessa kuin Ruotsissa. Pekka Korven valmentaman Mascate Matchin voittoihin lukeutuvat Suuri Suomalainen Derby sekä tammojen E3-kilpailun lyhyt ja täysi matka Ruotsissa.

Mascate Match valittiin yleisöäänestyksellä Vuoden hevoseksi vuonna 2020. Tammalla oli suomalaisravureista kahtena peräkkäisenä vuotena suurin voittosumma. Hevosen menestykseen kohdistunutta kiinnostusta lisäsi sen osallistuminen Raviliigaan, jonka aikana Mascate Matchin omistus oli jaettu tuhanteen osuuteen. Lempinimellä "Massi" tunnetun tamman omistaa Massi Stable -omistajaryhmä, joka hankki hevosen vuoden 2020 lopussa huutokaupasta Raviliiga-kauden päätyttyä. Omistajaryhmä päätti hevosen siirtyvän siitostammaksi jännevamman takia. Mascate Matchin ensimmäinen varsa syntyi toukokuussa 2022.

Ura 
 
Mascate Matchin kasvattajat ovat Markku Punkarin Punkarin Hevostalli Ky sekä Maini ja Saku Mikkola. He ostivat Yhdysvalloista syksyllä 2015 Muscle Massista kantavana olleen Captivation-tamman, joka synnytti kesällä 2016 Mascate Matchin. Se oli emänsä ensimmäinen varsa Suomessa, mutta Yhdysvalloissa varsoja oli syntynyt jo aiemmin.

Tamma kilpaili yhteensä 32 lähdössä, joista se voitti 28 ja oli toinen kahdesti. Kokonaisvoittosumma oli 702 762 euroa. Vuosina 2019 ja 2020 Mascate Match oli eniten palkintorahoja ansainnut suomalaishevonen, kun sen voittosumma vuonna 2019 oli 370 259 euroa ja vuonna 2020 326 003 euroa.

Kilpailu-uran aikana Mascate Matchin kotirata oli Vermo ja valmentaja Pekka Korpi, joka myös ohjasti suurimman osan hevosen kilpailulähdöistä. Osassa Suomessa ajetuista kilpailuista Mascate Matchia ohjasti Antti Teivainen tai Ari Moilanen. Ohjastajavaihdokset johtuivat ravikilpailusäännöistä. Pekka Korven täytyi ohjastaa osaomistamaansa Arctic Emmaa, jos se osallistui samaan lähtöön Mascate Matchin kanssa. Vuoden 2020 kesäkuussa Arctic Emman vuokrasi kokonaan toinen osaomistajista, minkä johdosta Pekka Korpi pystyi ohjastamaan Mascate Matchia hevosten ollessa samassa lähdössä.

Tammikuussa 2020 hevonen palkittiin Ravigaalassa vuoden 2019 parhaana suomalaisena 3-vuotiaana lämminveriravurina. Tammikuussa 2021 Mascate Match palkittiin Ravigaalassa vuoden 2020 parhaana suomalaisena 4-vuotiaana lämminveriravurina, vuoden lämminverisenä sekä yleisöäänestyksen perusteella Vuoden hevosena. Tamman hoitaja Hanna Rakkolainen palkittiin vuoden hevosenhoitajana ja osakasvattaja Markku Punkari vuoden kasvattajana.

Raviliiga 

Mascate Match osallistui Raviliigaan kaudella 2017–2020. Raviliigassa jääkiekon Liiga-joukkueet ja raviradat hankkivat yhdessä ravihevosia, joista kustakin myytiin enintään tuhat omistusosuutta. Mascate Matchin omisti HIFK:n ja Vermon ympärille muodostunut Raviliiga-Travliga HIFK -omistajaryhmä, jossa oli tuhat osaomistajaa. Pekka Korpi huusi hevosen HIFK:n raviliigaryhmälle Ypäjän varsahuutokaupasta syksyllä 2017 9 000 eurolla. Tamma oli edullisin kahdestatoista Raviliigaan osallistuneista hevosista. Ennen kilpailu-uran alkua oli mahdollista, että hevonen olisi siirtynyt suoraan siitokseen, sillä tamma potkaisi harjoituksessa jalkansa kärryihin ja sai jalkaansa haavan. Vamma kuitenkin parantui täysin.

Raviliigakauden päättyessä hevonen myytiin huutokaupalla joulukuussa 2020. Voittosummasta ja myyntihinnasta vähennettiin erilaiset kulut ja jäljelle jäävästä tuotosta puolet eli 430 000 euroa lahjoitettiin hyväntekeväisyyteen syöpälapsia ja -nuoria sekä heidän läheisiään tukevalle Sylva ry:lle huhtikuussa 2021. Lahjoituskohteen valitsi HIFK. Omistajaryhmälle tuotosta maksettiin 430 euroa omistusosuutta kohti. Omistajat lahjoittivat omista osuuksistaan Suomen Punaiselle Ristille, Suomen Luonnonsuojeluliitolle sekä Vermon Ponikuninkuusraveille yli 6 000 euroa kullekin.

Kaksivuotiskausi 

Vuonna 2018 Mascate Match kilpaili kahdesti ja voitti molemmat lähtönsä. Tamma osallistui opetuslähtöön kaksivuotiskaudellaan heinäkuussa ja suoritti koelähdön hyväksytysti syyskuussa. Se voitti ensimmäisen kilpalähtönsä lokakuussa 2019. Toisessa lähdössään Kouvolassa raviliigatamma teki uuden 2-vuotiaiden tammojen Suomen ennätyksen, kun voittoaika volttilähetyksen täyden matkan kilpailussa oli 17,7ke. Ennätys ei ole enää voimassa. Hevonen oli ilmoitettu mukaan myös kaksivuotiaiden tammojen Kasvattajakruunun finaaliin, mutta sairastuminen esti osallistumisen.

Kolmivuotiskausi 

Vuonna 2019 Mascate Match kilpaili 16 lähdössä voittaen niistä 13. Toisen kilpailukautensa se aloitti Ruotsissa kahdella voitolla. Myös Suomessa hevonen voitti vuoden ensimmäisen lähtönsä, joka oli Finlandia-ajon kanssa samana päivänä ajettu kolmivuotiskilpailu Seppeleajo.

Seuraavat viisi kilpailua Mascate Match ravasi Ruotsissa, jossa se voitti sekä täyden (2 140 m) että lyhyen (1 609 m) matkan tammojen E3-kilpailuiden finaalit. Täyden matkan E3-finaalissa suomalaistamma teki uuden 3-vuotiaiden Suomen ennätyksen voittotuloksella 12,3ake. E3-kilpailuiden karsinnoista ja finaaleista Mascate Match tienasi yhteensä yli 200 000 euroa. Ensimmäisten tietojen mukaan tamma oli jäämässä näiden ennakkomaksullisten kilpailujen ulkopuolelle. Maksujen suorittamisesta huolimatta suomalaishevosta ei näkynyt kilpailun listoilla, mutta virhe korjattiin ja Mascate Match pääsi karsintoihin mukaan.

Kotimaan suurimpaan kolmivuotiaiden kilpailuun Kriteriumiin Mascate Match lähti suosikkina, mutta taipui kuudenneksi Raskolnikov Fridon voittaessa finaalin. Myöhemmin selvisi, että tammalla oli viruspohjainen tauti kilpailun aikana. Suomen 3-vuotiaiden suurkilpailuista Mascate Match voitti Kriteriumin jälkeen sekä tammojen Kasvattajakruunun että Uudenmaan upein -kilpailun.

Nelivuotiskausi 

Vuonna 2020 Mascate Match voitti kaikki lähtönsä lukuun ottamatta ensimmäistä, jonka se juoksi Ruotsissa. Vuoden ensimmäinen suurkilpailu tammalle oli Kuopio Stakes, jossa se voitti karsinta- ja finaalilähdön. Hevosen osallistumista kaikille Suomessa syntyneille avoimeen Suur-Hollola-ajoon pidettiin mahdollisena, mutta tammaa ei ollut maksettu kilpailuun. Vanhempien hevosten kanssa kilpailemisen sijaan Mascate Match osallistui Suur-Hollola-ajon yhteydessä järjestettävään 4-vuotiaiden tammojen Suur-Hollolan Best Princess -kilpailuun, jonka hevonen voitti selvästi. St Michel -suurkilpailun yhteydessä kilpailtavassa 4-vuotiaiden Eugen Pylvänäisen muistoajossa tamma voitti niukasti yhdysvaltalaissyntyisen Golden Tricksin. Mascate Match teki kilpailussa uuden 4-vuotiaiden tammojen Suomen ennätyksen voittoajalla 10,0a.

Elokuun alussa hevonen voitti 4-vuotiaiden tammojen Kasvattajakruunun alkuerän Turussa. Elokuun lopussa tamma voitti Suuren Suomalaisen Derbyn karsintalähtönsä. Suuressa Suomalaisessa Derbyssä raviliigatamman voittokulku jatkui ja Mascate Match ansaitsi uransa suurimman palkinnon, 150 000 euroa sekä 1 000 euron lisäpalkinnon uudesta Suomen ennätyksestä. Voittotulos 13,4a 2 620 metrin kilpailussa kirjattiin uudeksi tammojen ja 4-vuotiaiden tammojen Suomen ennätykseksi yli 2 500 metrin matkalla. Syyskuun puolivälissä hevonen voitti Lappeenrannassa juostavan 4-vuotiaiden lämminveritammojen Villinmiehen Tammakilvan karsintalähtönsä. Myöhemmin syyskuussa juossun Villinmiehen Tammakilvan finaalilähdön Mascate Match voitti selvästi.

Lokakuun puolivälissä hevonen voitti Vermossa 4-vuotiaiden Derbyn Tammachampion -lähdön. Lokakuun lopulla Mascate Match osallistui Ruotsin tammojen Breeders Crown -kilpailun välierään Solvallassa, jonka suomalaistamma voitti selvästi uudella 4-vuotiaiden tammojen Suomen ennätyksellä voittotuloksella 12,1a 2 140 metrin matkalla. Tamma ei välierän jälkeen palannut Suomeen, vaan jäi odottamaan loppukilpailua.

Loukkaantuminen 

Marraskuun alussa Mascate Match ei valmentaja Pekka Korven havaitseman raviongelman takia osallistunut Breeders Crownin finaaliin Ruotsissa ja hevosella todettiin jalkavamma. Myös Suomen Kasvattajakruunun välierään osallistuminen peruuntui. Vamma syntyi mahdollisesti Breeders Crown -kilpailun välierässä, jonka voittajaesittelyyn saapuessaan tamma arasteli astumista yhdellä jaloistaan. Tarkemmissa tutkimuksissa jalassa todettiin jännevamma. Oikean etujalan pinnallisen koukistajajänteen revähdys oli vakavampi vamma kuin oireiden perusteella tehdyt ennakkoarviot antoivat odottaa. Vamman kerrottiin olevan niin vakava ja riskialtis, että se ei mahdollista huipputasolla kilpailemista.

Huutokauppa 

Mascate Matchin menestys herätti huomiota myös ulkomailla, muun muassa Yhdysvalloissa, sillä Raviliigan sääntöjen mukaan hevonen oli myytävä avoimessa huutokaupassa vuoden 2020 lopussa. Hevosjalostusasiantuntija Martti Ala-Seppälä arvioi etukäteen, että tamman myyntihinta voi olla kansainvälisen kiinnostuksen myötä vähintään 300 000 euroa ja suurimmillaan 700 000 euroa. Hevoskauppias Esa Lahtinen arvioi hevosen myyntihinnan olevan 300 000 euron ja 800 000 euron välillä. Mascate Matchilla marraskuussa 2020 todettu jalkavamma vaikutti hevoseen kohdistuneeseen kiinnostukseen.

Mascate Matchin huutokauppa oli tarkoitus järjestää suuren kiinnostuksen takia Vermossa 30. joulukuuta 2020 paikan päällä, kun muiden raviliigahevosten myynti päätettiin toteuttaa internet-huutokaupalla. Koronatilanteen vuoksi myös Mascate Matchin huutokauppa oli internetissä. Hevosen osti huutokaupasta 307 000 eurolla Massi Stable -niminen omistajaryhmä, josta osa omisti hevosta jo Raviliigan aikana. Jalkavamman takia ryhmä osti Mascate Matchin siitostammaksi. Omistajaryhmän tarkoituksena on pitää tamman ensimmäinen varsa itsellään, ja mahdollisista seuraavista varsoista päätetään hevoskohtaisesti. Ryhmä kertoi jo ennakkoon kokoavansa huutokauppaa varten joukkorahoitusta.

Tammaa valmentanut Pekka Korpi on kertonut huutokaupan jälkeen, että hänen näkemyksensä mukaan hevosella olisi voinut kuntoutumistauon jälkeen edelleen kilpailla, jos jalkavamma parantuisi. Korpi oli myös ehdottanut hevosia kanssaan omistavalle Ilkka Herlinille Mascate Matchin ostamista, mutta Herlin ei kiinnostunut tamman ostamisesta.

Siitosura 
Mascate Match siirrettiin maaliskuun 2021 alussa Pekka Korven tallista Vihdin Huhmarista Ilkka Herlinin Kuitian kartanoon Lemlahdensaareen Paraisille. Myöhemmin samassa kuussa omistajaryhmä päätti, että tamma siemennetään ensimmäisen kerran Maharajah-oriilla. Päätöksen teki Massi Stablen viisijäseninen edustajisto, kun orivalinnassa asiantuntijoina käytetyt Mascate Matchin valmentaja Pekka Korpi sekä kasvattajista Saku Mikkola ja Markku Punkari eivät antaneet yksiselitteistä suositusta, vaan ehdottivat joko Maharajahia tai Nunciota. Myös omistajaryhmän jäsenistö äänesti ehdotuksista, mutta äänet jakautuivat tasan, kun äänestysaktiivisuus oli noin 40 prosenttia. Maharajahin eduiksi katsottiin geneettinen vaihtelu, nopeutta täydentävä kestävyys sekä annetut jälkeläisnäytöt. Nunciota puoltaviksi seikoiksi katsottiin oriin nuoruus, nopeus lyhyellä matkalla sekä kokeilunhalu ja jännitys, sillä oriin jälkeläiset eivät ole vielä kilpailleet. Mascate Match siemennettiin ensimmäisen kerran 24. huhtikuuta 2021 Kallelan oriasemalla. Mascate Match todettiin kantavaksi kolmannen, 1. kesäkuuta 2021 tehdyn siemennyksen jälkeen. Mascate Match synnytti orivarsan 10. toukokuuta 2022. Varsa sai nimekseen Magnitude. Mascate Match aiotaan astuttaa toisen kerran kesällä 2022.

Tilastot

Suku

Lähteet 

 Mascate Matchin kilpailut Hippoksen tietokannassa

Viitteet

Aiheesta muualla 

 Raviliiga - Travliga HIFK  Raviliiga Viitattu 6.6.2020
 Raviliiga HIFK:n Youtube-kanava Viitattu 7.6.2020.

Suomalaiset ravurit